RIALACHÁN (AE) 2022/1038 ÓN gCOIMISIÚN

an 29 Meitheamh 2022

lena leasaítear Iarscríbhinn II a ghabhann le Rialachán (CE) Uimh. 1333/2008 ó Pharlaimint na hEorpa agus ón gComhairle a mhéid a bhaineann le húsáid polaivinilpioróladóin (E1201) i mbia chun críoch speisialta míochaine, i bhfoirm táibléad agus i bhfoirm táibléad brataithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 1333/2008 ó Pharlaimint na hEorpa agus ón gComhairle an 16 Nollaig 2008 maidir le breiseáin bhia (1), agus go háirithe Airteagal 10(3) de,

Ag féachaint do Rialachán (CE) Uimh. 1331/2008 ó Pharlaimint na hEorpa agus ón gComhairle an 16 Nollaig 2008 lena mbunaítear nós imeachta comhchoiteann údaraithe maidir le breiseáin bhia, maidir le heinsímí bia agus maidir le blastáin bhia (2), agus go háirithe Airteagal 7(5) de,

De bharr an mhéid seo a leanas:

(1) Le hIarscríbhinn II a ghabhann le Rialachán (CE) Uimh. 1333/2008, leagtar síos liosta Aontais de bhreiseáin bhia atá formheasta le húsáid i mbianna maille le coinníollacha a n-úsáide.

(2) Féadfar an liosta sin a thabhairt cothrom le dáta i gcomhréir leis an nós imeachta comhchoiteann dá dtagraítear in Airteagal 3(1) de Rialachán (CE) Uimh. 1331/2008, ar thionscnamh an Choimisiúin nó tar éis iarratas a fháil.

(3) I gcomhréir le hIarscríbhinn II a ghabhann le Rialachán (CE) Uimh. 1333/2008, údaraítear polaivinilpioróladón (E1201) lena úsáid mar bhreiseán bia i milseoirí boird i dtáibléid agus i bhforbhianna a sholáthraítear i bhfoirm sholadach, seachas forbhianna le haghaidh naíonán agus leanaí óga.

(4) An 29 Deireadh Fómhair 2018, cuireadh isteach iarratas ar údarú úsáide polaivinilpioróladóin (E1201) mar bhreiseán bia i mbia chun críoch speisialta míochaine, i bhfoirm táibléad agus i bhfoirm táibléad brataithe, mar cheanglóir táibléad. Cuireadh an t-iarratas ar fáil do na Ballstáit de bhun Airteagal 4(1), an dara fomhír, de Rialachán (CE) Uimh. 1331/2008.

(5) Rinne an Coiste Eolaíoch um Bia meastóireacht ar pholaivinilpioróladón (E 1201) in 1990 (3). Sa tuairim eolaíoch uaidh an 1 Iúil 2020 (4), rinne an tÚdarás Eorpach um Shábháilteacht Bia (“an tÚdarás”) athmheastóireacht ar shábháilteacht polaivinilpioróladóin (E1201) mar bhreiseán bia, agus bhreithnigh sé a úsáid a leathnú i mbia chun críoch speisialta míochaine i bhfoirm táibléad agus i bhfoirm táibléad brataithe. Sa tuairim sin, tháinig an tÚdarás ar an gconclúid nach meastar go bhfuil ábhar imní ag baint leis an leathnú úsáide sin ag an uasleibhéal ceadaithe a bheartaítear agus ag an leibhéal tomhaltais a mholtar.

(6) Tá gá teicneolaíoch ann le polaivinilpioróladón (E1201) a chur isteach le linn tháirgeadh na dtáibléad chun críoch speisialta míochaine chun na comhábhair a cheangal le chéile go daingean, chun a gcomhtháthú a áirithiú agus chun a ndíscaoileadh a mhoilliú. Dá bhrí sin, is iomchuí úsáid an bhreiseáin seo a údarú mar chobhsaitheoir le haghaidh bia chun críoch speisialta míochaine i bhfoirm táibléad agus i bhfoirm táibléad brataithe.

(7) Údarú úsáide polaivinilpioróladóin (E1201) mar bhreiseán bia i gcatagóir 13.2 “Bianna diaitéiteacha chun críoch speisialta míochaine a shainmhínítear i dTreoir 1999/21/CE (seachas táirgí ó chatagóir bhia 13.1.5)” de Chuid E d’Iarscríbhinn II a ghabhann le Rialachán (CE) Uimh. 1333/2008, níl i gceist leis sin táirge a phróiseálfar leis an mbreiseán bia sin a aicmiú mar bhia chun críoch speisialta míochaine faoi Rialachán (AE) Uimh. 609/2013 ó Pharlaimint na hEorpa agus ón gComhairle (5).

(8) Dá bhrí sin, ba cheart Rialachán (CE) Uimh. 1333/2008 a leasú dá réir sin.

(9) Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 I gCuid E d’Iarscríbhinn II a ghabhann le Rialachán (CE) Uimh. 1333/2008, i gcatagóir bhia 13.2 “Bianna diaitéiteacha chun críoch speisialta míochaine a shainmhínítear i dTreoir 1999/21/CE (seachas táirgí ó chatagóir bhia 13.1.5)”, cuirtear isteach an iontráil seo a leanas: “E 1201 Polaivinilpioróladón quantum satis i bhfoirm táibléad agus i bhfoirm táibléad brataithe agus sna foirmeacha sin amháin”

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 29 Meitheamh 2022. Thar ceann an Choimisiúin An tUachtarán Ursula VON DER LEYEN

(1) IO L 354, 31.12.2008, lch. 16.

(2) IO L 354, 31.12.2008, lch. 1.

(3) Report of the Scientific Committee for Food, twenty-sixth series [Tuarascáil ón gCoiste Eolaíoch um Bia, an 26ú sraith]. Tuarascáil EUR 13 913.

(4) EFSA Journal [Iris EFSA] 2020;18(8):6215.

(5) Rialachán (AE) Uimh. 609/2013 ó Pharlaimint na hEorpa agus ón gComhairle an 12 Meitheamh 2013 maidir le bia a cheaptar lena úsáid mar bhia do naíonáin agus do leanaí óga, maidir le bia chun críocha speisialta míochaine, agus maidir le hionadach ar an aiste bia iomlán chun meáchan a rialú agus lena n-aisghairtear Treoir 92/52/CEE ón gComhairle, Treoir 96/8/CE ón gCoimisiún, Treoir 1999/21/CE ón gCoimisiún, Treoir 2006/125/CE ón gCoimisiún, Treoir 2006/141/CE ón gCoimisiún, Treoir 2009/39/CE ó Pharlaimint na hEorpa agus ón gComhairle, Rialachán (CE) Uimh. 41/2009 ón gCoimisiún agus Rialachán (CE) Uimh. 953/2009 ón gCoimisiún (IO L 181, 29.6.2013, lch. 35).